SKRIFTLIG FORESPØRGSEL E-0540/01

af Raimon Obiols i Germà (PSE) til Kommissionen

(23. februar 2001)

Om: Vurdering af virkningerne på miljøet i forbindelse med den projekterede højhastighedsbane på strækningen gennem Santa Oliva kommune (Tarragona) i Spanien

Kommissionen har indledt overtrædelsesprocedure mod Spanien for manglende overholdelse af direktivet om vurdering af visse offentlige og private projekters indvirkning på miljøet (direktiv 85/337/EØF(1) ændret ved direktiv 97/11/EF(2)) i forbindelse med tilladelsen til anlægning af jernbanelinjen mellem Tarragona og Valencia.

Har Kommissionen i overensstemmelse med det pågældende direktiv vurderet det konkrete tilfælde i Santa Oliva kommune (Tarragona), hvor den valgte linjeføring for højhastighedsbanen (på strækningen Lérida-Barcelona, gennem den nævnte kommune) vil få alvorlige indvirkninger på miljøet og medføre større

socioøkonomiske omkostninger? (Ifølge en undersøgelse foretaget af byrådet i Santa Oliva vil projektet hvis det gennemføres direkte berøre 44 boliger i bebyggelsen Camí dels Molins og indirekte 98 boliger i parcelområdet Sant Jordi og 200 i bebyggelsen Led Pedreres).

Har Kommissionen i betragtning af ovenstående også vurderet, om den pågældende linjeføring på strækningen gennem Santa Oliva kommune er i overensstemmelse med bestemmelserne i forordning (EF) nr. 2236/95(3) om generelle regler for Fællesskabets finansielle støtte inden for transeuropæiske net?

Hvis der kan påvises en sådan mangel på overensstemmelse, hvilke foranstaltninger agter Kommissionen da at træffe?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 228 af 23.9.1995, s. 1.

Svar afgivet på Kommissionens vegne af Margot Wallström

(24. april 2001)

Kommissionen har for nylig modtaget en klage over den muligvis forkerte anvendelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet i forbindelse med den miljøindvirkningsundersøgelse, der er foretaget for højhastighedsprojektet Lérida Martorell, og som ifølge de klagende parter skulle være ufyldestgørende. Denne klage undersøges nu nærmere.

Hvad specielt angår bykommunen Santa Olivia, er Kommissionen i gang med at analysere indholdet og rækkevidden af de dokumenter, denne kommune har fremsendt.

De informationer, det ærede medlem er fremkommet med, gør det ikke muligt at konkludere, at det nævnte direktiv skulle være blevet overtrådt.

Kommissionen har faktisk indledt en overtrædelsesprocedure mod Spanien for fejlagtig anvendelse af Rådets direktiv 85/337/EØF om vurdering af visse offentlige og private projekters indvirkning på miljøet i forbindelse med delstrækningen Las Palmas-Oropesa under jernbaneprojektet Valencia-Tarragona. Denne delstrækning, som forudsætter nyanlæggelse af 13 km linjeføring, er ikke blevet gjort til genstand for en miljøindvirkningsundersøgelse i overensstemmelse med forpligtelserne i henhold til det nævnte direktiv. Dog vedrører den pågældende delstrækning ikke det projekt, som der henvises til i denne forespørgsel.

Valget af linjeføring for de projekters vedkommende, der forelægges Kommissionen med henblik på finansiering i medfør af Rådets forordning (EF) nr. 2236/95 af 18. september 1995 om generelle regler for Fællesskabets finansielle støtte inden for transeuropæiske net, er et anliggende, som udelukkende sorterer under den pågældende medlemsstat.